“Snovi u kamenu”
     Ase ležit Lothar I von Berks, muž moj i pratilac moj kroz sve dane. Sahraniše ga baš ovdje, u toploj, mirnoj zemlji, na padini gordoga Ostrošca. Utisnutim puteljkom može se doći do groba njegova, svog obraslog u cvijeću i bršljanu. Nazvaše ga skromnim, jer takav mu križ postaviše iznad glave. Takav je bio, da bi se i sam sada nasmijao vlastitom počivalištu. 
     Odlazim često u društvo njegovo - tako mi milo. Odatle umijem bijelo lice hladnom unskom vodom, nalik bistrim očima njegovim. Valja i meni jednom pod zemlju. Ah, uzmi me, Bože, sebi ali ostavi kostiju mojih ovdje. Neka znadu moju priču. Neka znadu za visoke gore i plavetno nebo, koji čuvaju moj dom, moj Ostrožac, i neka ga ne zaborave. Neka mu dolaze često. Ja, Isabella Adamović Čepinska, voljeh ga. Bijaše to moja prva i posljednja, iskrena ljubav. Bijaše  utočište moje od monotonog žamora bihaćkoga. Vidjeh za života dvadeset i sedam pragova, svaki ljepši od onog prethodnog, svaki sa vlastitim, posebnim sjajem i svjetlom, ali u nijednom odraza moga. Ni u jednom djece moje u dvorištu zagrljene, niti Lotharovog sijedog osmijeha. To nisu bili putevi u kojima bih hodila u svojim raskošnim, baršunastim haljinama. A, baš ovaj me gledao sa visoke cazinske padine, iznad veličanstvene, smaragdne ljepotice. Nestrpljivo me čekao. Da sam ranije ugledala njegov čisti bijeli kamen i taj čvrsti, neuplašivi stav, ne bih pošla ni koraka dalje, ostala bih gdje sada stojim. Zauvijek.
 ,,Ovo je najljepše mjesto koje postoji za naš budući dom!’’, uzivknula sam Lotharu još jednom pogledavši u visoke dvore. ,,Jest, Ostrožac je to, gord i snažan. Dat će Bog budući dom naš, ali čemu toliki zanos, kano da si blago našla!’’. Ali, moje oči ne vidješe nijednog nalik njemu. Ni renesansni, bajkoviti Velenjski dvorac, niti sarajevska Bijela tabija, ni skromno, žuborito Brčko- nijedno nije priraslo srcu mome, doli ovaj dvor. Nijedno nije imalo ono što on ima. Nije imalo mene. 
     Ulazna kapija bijaše mu visoka i teška, pri otvaranju uvijek ispusti tihi jauk koji se ubrzo izgubi među grubim zidovima. Hladni, prostrani hodnici, ono su što ga je činilo posebnim. Uživala sam u zvuku svojih potpetica hodajući kroz njih, a uski prozori, puštali bi tek pramen svjetlosti koji je padao po prašnjavom stubištu. U jednoj prostoriji zatekla sam ugašeni kamin. Vatre nije bilo, glasa nije bilo, ali činilo se kao da pripovijeda priče onih koji su nekada ovuda koračali. Možda su to priče sa velikih gozbi vitezova i vladara, možda neka poruka od turskog sultana... Tada odlučih. Pričat ću mu, pričat ću mu i ja, lijepa Bella, unuka Antuna Adamovića Čepinskog. Neka ovaj kamin, ovaj dvorac, pričaju onima poslije mene. Jer, valja i meni pod zemlju. Daj da to bude ovdje, u dvorištu doma moga, jer za njega dadoh mladost svoju, ne mogu ga lako zaboraviti. Naša povezanost zaustavila me od odlaska u daleki Beč.
      Bijaše mjesec jul’, devetnaest godina, četiri mjeseca i,  dana koliki bijaše taj datum, dvadeset i šesti, prije Lotharove smrti- tada ovaj grad učinih svojim. Tada posljednji put stadoh pred ljutitog Beširevića. Rekoh mu onda: ,,Veliki Mehmed-beže, predaste mi prašinu i pepeo, predaste mi ga gotovo smrvljenog, ali ne čuste tihe uzdahe njegove. Zato ga i želim, želim povratiti njegov ugled, njegov život. Ostrožac nije, niti će umrijeti!’’Ne reče ništa, ali izraz njegovog mrkog lica nije vjerovao i želio me spriječiti. Ali, ja znadoh. U velikom hodniku moga Ostrošca bit će skupocjeni klavir. Svirat ću o prošlosti njegovoj gledajući u njegovu budućnost. Njegove sobe bit će najelegantnije uređene, svaka usklađena jedna sa drugom. Prekrivat će ih jastuci i pokrivači od ljubičastog baršuna i bijele svile. Mirisat će ponovo na topli čaj od šipurka i medenjake. Kraj kamina ćemo Lothar i ja pričati o poslovnim, ozbiljnim temama, kako bi kamin zapamtio i drugima mogao prenijeti istinu. Morat ću prekinuti tišinu jer ću zaboraviti da Lothar ne čuje moje glasove, a onda ćemo se oboje nasmijati. Vatra će ugodno pucketati dok on po petnaesti put danas proklinje kolodvor i slovenski Zidani Most.
     A onda ga izgradih! Od svog miraza odvojih da ostane nešto u šta ću udahnuti dio sebe. Podigoh dovorac na prašnjavim turskim ruševinama. Ostavih moćne rimske zidine i kule, ostavih sve ono što će svjedočiti da sam brinula o naslijeđu. Ja, prelijepa Isabella. Za druge nisam sigurna, ali vjerujem i nadam se da će se naći neko, barem jedno, jedino biće koje će cijeniti i vidjeti kao i ja sve ovo vrijedno što sada, u ovom trenu postoji. Uskoro se nad Unom nadvi dragulj. Teško se odlučih, pa uzeh sve što mi se sviđa, a sve mu savršeno pristajaše. I gotičko i renesansno. Naredih i da izvuku prostranu terasu s pogledom na smaragdnu vodu, koja neumorno teče podno brda. Tu sam odlazila da slušam pjesme zlatnih ptica, koje bi sa prvim suncem pjevale o mom dalekom Velenju. 
     Ah, Bože, jednom će spustiti kosti moje, u podnožje bedema čvrstoga, među mehku zemljicu okruženu mirisnim krizantemama. Polit će ih vodom, moja Bianca i djeca njezina, hladnom vodom iz kamene vaze. Milovala sam Lotharov grob, polako, da mu ne remetim sanak iako znadoh da je već odavno budan. Suza mi kliznu niz modre usne. Ah, Bože, uzmi me k sebi, neka moje posljednje počivalište bude s desne strane Lotharove.
      Nema više muzike, ni elegantnih haljina. Više život ne miriše na cimet, nego na odlazak. Nema ljepote koja bi me iz nj’ iščupala. Ah, Bože, koliki li mir osjeća muž moj ležeći pod najtoplijom zemljom. Ostavi i mene ovdje. Čuvaj mi moj Ostrožac. Ja, Isabella Adamović Čepinska, zavoljeh svoj dom i voljet ću ga zauvijek. Neka ga čuvaju. Zlatan je on, zaista jest’! Njegovi hodnici jesu hladni, ali oni koji ga budu voljeli, vječno će osjećati toplinu. Ovi prozori jesu prekriveni prašinom, ali su najljepši, jer su naši. Ostrožac ne smije utonuti u zaborav jer građen je da traje i šapuće, širom  otvorenih vrata, o nama, onima kojih više nema.

